Diari Oficial de la Generalitat Valenciana


Sumari del DOGV 3892, del 05-12-2000 (2000/9861)

Informació pública de les bases provisionals de la zona de concentració parcel·lària d'Aras de Alpuente (València).
-------------------------------------------------------------------------------------------------------------------

### Dades del document

Número de DOGV
:   3892

Data del DOGV
:   05-12-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9861


Organisme emissor
:   Conselleria d'Agricultura, Pesca i Alimentació

Tipus de document
:   Anunci

Informació pública de les bases provisionals de la zona de concentració parcel·lària d'Aras de Alpuente (València). [2000/X9861]
  
Es posa en coneixement dels interessats en la concentració parcel·lària de la zona d'Aras de Alpuente (València), declarada d'utilitat pública i execució urgent per mitjà del Decret 25/1995, de 6 de febrer de 1995, del Consell de la Generalitat Valenciana (DOGV núm. 2.451, de 16 de febrer de 1995), que la Comissió Local d'aquesta concentració ha aprovat les bases provisionals de la concentració, que estaran exposades al públic en l'Ajuntament d'Aras de Alpuente (València), durant el termini d'un mes, comptador a partir de l'endemà de l'última inserció d'aquest avís, que es publicarà una sola vegada en el Diari Oficial de la Generalitat Valenciana i durant tres dies en el tauler d'anuncis de l'ajuntament mencionat.
  
Es convoca a tots els propietaris i, especialment, als qui tinguen el seu dret inscrit en el Registre de la Propietat, i a les persones que tinguen drets que en deriven, perquè, dins del termini i si observen contradicció entre el contingut dels assentaments del Registre que els afecten i les atribucions de propietat o altres drets realitzades provisionalment com a conseqüència de la investigació de la propietat duta a terme del 15 de gener al 15 d'abril de 1999, puguen formular al·legacions davant la Comissió Local, amb l'aportació de certificació registral dels assentaments contradictoris i, si s'escau, dels documents que acrediten el contradictor com a drethavent dels titulars inscrits, i se'ls notifica que, si no ho fan dins d'aquell termini, es declararà el domini de les parcel·les, gravàmens i situacions jurídiques que hi haja, en la forma en què es publiquen, a l'efecte de la inscripció en el Registre de la Propietat.
  
Es requereix als propietaris, arrendataris, parcers i, en general, als conreadors i titulars de qualsevol dret que encara no hagueren formulat la declaració oportuna, perquè, dins del termini indicat, presenten els títols escrits en què fonamenten el seu dret i declaren, en qualsevol cas, els gravàmens i situacions jurídiques que afecten les seues finques o drets.
  
S'adverteix que les finques el propietari de les quals no apareguera en aquest període seran considerades de propietari desconegut i se'ls donarà la destinació prevista en la Llei de Reforma i Desenvolupament Agrari. Igualment s'adverteix que la falsedat de les declaracions donarà lloc, independentment de les sancions penals, a la responsabilitat per danys i perjudicis que es deriven d'aquesta falsedat o omissió.
  
Els treballs de concentració afectaran les parcel·les compreses en el perímetre format, en principi, per la part del terme municipal d'Aras de Alpuente delimitat de la manera següent:
  
- Nord: des d'El Hornillo a Mompedroso i corrals del Rincón, seguint per la sèrie de mollons d'Arcos de las Salinas (Terol), entrant al terme municipal d'Alpuente per la Canyada fins a la Casa Blanca.
  
- Est: baixant cap al sud per l'ombria de Losilla a l'estret de La Muela i la foia de Gil Abad, altra vegada a Alpuente i tornant per la sèrie de mollons d'Alpuente cap al sud fins al molló triple que forma vèrtex amb Titaguas i Alpuente.
  
- Sud: cap a l'oest per la partida de Los Regajos, en el terme municipal de Titaguas, vorejant la mola Modorra seguint la sèrie de mollons amb Titaguas, per l'assagador d'El Marino i entrant a Titaguas per La Burguesa i per La Matrera a La Rebollosa.
  
- Oest: cap al nord, per l'horta d'El Marqués a Las Alcorisas, incloent-hi les cases del Marqués, per Los Mangranos i la raconada Polo i La Cocinilla fins a La Lobera.
  
Aquest perímetre pot quedar en definitiva modificat d'acord amb el que es preveu en els articles 172, i 187 i següents de la Llei de Reforma i Desenvolupament Agrari, de 12 de gener de 1973.
  
Els documents que s'exposen i que els interessats poden examinar en el local mencionat durant el termini indicat són:
  
Tom I
  
Memòria i annexos de les bases provisionals:
  
Relació de parcel·les proposades d'exclusió de concentració parcel·lària.
  
Relació de parcel·les a cavall i de la perifèria incloses en la concentració.
  
Classificació de terres i plantacions fruiteres. Coeficients de compensació.
  
Relació de parcel·les que han servit de tipus per a fer la classificació de terres.
  
Relació de propietaris.
  
Relació de gravàmens i altres situacions jurídiques que impliquen possessió.
  
Relació de gravàmens i altres situacions jurídiques que no impliquen possessió.
  
Béns de domini públic. Certificats d'organismes oficials.
  
Decret i acta de constitució de la Comissió Local i Junta de Classificació.
  
Gamma de colors.
  
Tom II
  
Butlletins individuals de la propietat.
  
Tom III
  
Joc de plànols parcel·laris amb la classificació de terres.
  
Contra les bases provisionals de la concentració es poden presentar al·legacions durant l'esmentat termini d'un mes.